AALBORG:Tirsdag begynder den højst usædvanlige sag mod en 42-årig tidligere lærervikar, der er tiltalt for systematisk vold, frihedsberøvelse og tvang mod flere elever i 2. klasse på Gudumholm Skole.

Det var først i starten af 2017, at sagen kom frem i lyset, men volden mod børnene skulle være sket i en periode fra august til oktober 2015.

Her skulle den 42-årige - ifølge anklageskriftet - have udøvet volden mod eleverne som led i undervisningen.

Bandt elever og slog dem

Den tidligere lærervikar er blandt andet tiltalt for at have bundet elever fast til pæle og borde med sjippetov eller tape og derefter slået dem med linealer, et kosteskaft eller knyttet næve, mens resten af klassen skulle se på.

Det fremgår også af anklageskriftet, at den 42-årige skulle have truet eleverne med vold, hvis de fortalte noget til politiet eller deres forældre.

I alt er den 42-årige tiltalt for 29 forhold. Han nægter sig skyldig.

10 dage i retten

Det var ved årsskiftet 2016/2017, at skolen blev bekendt med overgrebene og som endte med, at skoleforvaltningen i Aalborg Kommune meldte den 42-årige til politiet i februar. Han har været sigtet siden marts.

Som led i efterforskningen har politiet blandt andet foretaget videoafhøring af eleverne. Disse afhøringer vil blive afspillet i retten under retssagen, der kommer til at strække sig over 10 dage.

Første retsdag er tirsdag, og der forventes at falde dom sidst i juni.